AVS rannsóknasjóðurinn veitir styrki í sjávarútvegi Stjórn AVS rannsóknasjóðsins hefur úthlutað styrkjum til 51 verkefnis að fjárhæð rúmlega 218 milljónir króna . Alls bárust stjórninni 103 umsóknir og var því 52 þeirra hafnað að þessu sinni . Meðal þeirra verkefna sem nú hlutu styrki má nefna að Reykofninn-Grundarfirði ehf. hlaut 6 milljónir króna í verkefnið nýting sæbjúgna sem felst í fjölgun veiðisvæða og áframhaldandi markaðssókn og þróun íslenskra sæbjúgnaafurða . Verkefnisstjóri er Kári P. Ólafsson . Guðmundur Runólfsson hf. er aðili að verkefni um gerð spálíkans fyrir þorskvinnslu og hlaut það styrk að fjárhæð 3,8 milljónir króna . Sigurjón Arason er þar verkefnisstjóri . HB Grandi hf. er aðili að verkefni þar sem kannaður er möguleiki á neðansjávar fiskvali fyrir troll með notkun tölvusjónar og hlaut það styrk að upphæð 5 milljónir króna . Verkefnisstjóri er Sigmar Guðbjörnsson . Laugafiskur hf. tekur þátt í verkefni um ferlastýringu á hausaþurrkun og hlaut verkefnið 6 milljóna króna styrk og verkefnisstjóri er Inga J. Friðgeirsdóttir . Ingólfur Árnason er verkefnisstjóri í verkefni um beinagarðs - og flakaskurð með háþrýstivatnsskurði og hlaut verkefnið 9,8 milljóna króna styrk . Skaginn hf. og HB Grandi hf. eru samstarfsaðilar í því verkefni . Skaginn hf. er einnig aðili að verkefni um samþættingu kælirannsókna sem hlaut styrk að fjárhæð 5 milljónir króna . Sigurður Bogason stýrir starfinu . Þá kemur Reykofninn-Grundarfirði ehf. að verkefni sem Kristján F. Olgeirsson stýrir um eftirfylgni markaðssetningar sæbjúgna í Kína . Verkefnið hlaut styrk að fjárhæð 1 milljón króna .